Lewenslank (plus 150 jaar) vir reeksverkragter(Argieffoto) Die hooggeregshof in Mthatha het ŉ reeksverkragter lewenslank tronk toe gestuur en toe nog 150 jaar tronkstraf opgelê nadat hy skuld erken het op ses aanklagte van verkragting, een aanklag van seksuele aanranding en vier aanklagte van roof met verswarende omstandighede. Regter Buyiswa Majiki het Thando Madikiza (34) lewenslank tronk toe gestuur vir die verkragting van ŉ 14-jarige meisie en 15 jaar tronkstraf op elk van die ander aanklagte, het Luxoli Tyali, woordvoerder van die Nasionale Vervolgingsgesag (NVG) in die Oos-Kaap, gesê. Die hof het beveel dat die lewenslange vonnis gelyklopend met die res van die vonnis – wat altesaam 150 jaar beloop – uitgedien word. Madikiza was tussen Mei 2010 en Junie 2016 verantwoordelik vir ŉ vlaag misdaad. Hy het meisies en vroue tussen die ouderdom van 14 en 23 geteiken. “Hy het slagoffers in die veiligheid van hul huise aangeval en het elke keer dieselfde modus operandi gevolg. Hy sou voorgee dat hy op soek is na iemand wat in die huis woon of dat hy die slagoffer se ouers ken. “Sodra hy eers in die huis was, sou hy hulle met ŉ vuurwapen of mes dreig, hulle aanrand en verkrag. Dit het soms selfs in die teenwoordigheid van jong kinders gebeur,” het Tyali gesê. Die slagoffers is dan van items soos selfone, tablette, skootrekenaars, kontant en klere beroof. Nie een van sy slagoffers het die verkragter geken nie. Tyali het gesê Madikiza is in Junie 2017 in hegtenis geneem nadat hy ook sy voormalige vriendin verkrag en ŉ ander slagoffer beroof het. Hy is tot 32 jaar tronkstraf hiervoor gevonnis. Terwyl hy in aanhouding vir dié misdade was, is ŉ DNS-profiel gedoen waardeur hy gekoppel is aan die vroeëre verkragtingsake. Staatsadvokaat Luvuyo Pomolo het aan die hof gesê Madikiza se besluit om skuldig te pleit was nie ŉ aanduiding van berou nie, maar spyt dat hy gevang is. Pomolo het aangevoer oorweldigende bewyse het Madikiza in die gesig gestaar en dat hy geen ander opsie gehad het nie. Die hof het saamgestem en gesê die misdade was gruwelik en dat Madikiza geen ontsag gehad het vir die individue se vryheid en reg op beskerming in hul eie huise nie. Die NVG het die vonnis verwelkom.